**se trăieşte de azi pe mâine**

*Dragos Lucica*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

în grădinile nimănui din satul

îngropat sub cianuri

nu mai creşte nici iarba

copacii au uitat să mai înmugurească

cândva locuit de vreo două sute de suflete

din care au rămas cinci

nebuni

din dragoste pentru vatra străbună

aici doar ramurile sufletului se înalţă

şi fac umbră pământului saturat de otrăvuri

apa mâloasă şi roşiatică a înghiţit satul

pietrele de pe margini sunt pline de zgură

nicio rugăciune nu mai poate schimba nimic

singur clopotul inimii se mai tânguie

despre sat.